
                                     RAPORT

asupra propunerii legislative  pentru  modificarea

Legii nr. 24/2000 privind normele de tehnică legislativă 
pentru elaborarea actelor normative
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru  modificarea Legii nr. 24/2000 privind normele de tehnică legislativă 
pentru elaborarea actelor normative, iniţiată de domnul senator Dan Cârlan,  trimisă cu adresa nr. Pl-x  361 din 7 mai  2007  şi  înregistrată cu nr. 31/569 din 8 mai 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 2 mai 2007.
             Consiliul Legislativ, prin avizul nr.1733 din 18.12.2006, a avizat favorabil  propunerea legislativă, cu observaţii şi propuneri.
            Guvernul, prin punctul său de vedere, transmis cu adresa nr.91 din 11.01.2007,  nu susţine adoptarea acestei iniţiative legislative, motivând că o astfel de intervenţie legislativă nu poate să producă efecte juridice decât după intrarea în vigoare a actului normativ asupra căruia se intervine.
             Propunerea legislativă are ca obiect modificarea alin.(1) al art.54 din Legea nr.24/2000 privind normele de tehnică legislativă pentru elaborarea actelor normative (devenit art.56 după republicarea legii), în sensul ca intervenţiile legislative asupra actelor normative să se poată face de la publicarea lor în Monitorul Oficial al României, nu de la intrarea lor în vigoare, aşa cum prevede legea în prezent.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului şi avizul Consiliului Legislativ, în şedinţa din  data de 13 iunie  2007.

              La dezbateri au fost prezenţi 16 deputaţi, din totalul de 28 membrii ai Comisiei. 
              În urma dezbaterilor, membrii Comisiei au hotărât, cu majoritate de voturi (2 voturi împotrivă), să propună plenului Camerei Deputaţilor respingerea propunerii legislative, având în vedere  că o astfel de intervenţie legislativă nu poate să producă efecte juridice decât după intrarea în vigoare a actului normativ asupra căruia se intervine. În acest sens s-a pronunţat şi Curtea Constituţională, prin Deciziile nr.146/2004, 291/2004, 426/2004, prin care a statuat că „legea nu face altceva decât să reglementeze modul de acţiune în timpul următor intrării ei în vigoare”. De aceea, până în momentul intrării în vigoare, actul normativ există numai din punct de vedere formal, fiind identificat prin numărul cu care a fost publicat în Monitorul Oficial al României, dar nu produce consecinţe juridice.

           Din aceste considerente, propunerea legislativă constituie o suprareglementare,  deoarece în situaţia în care ar exista motive temeinice pentru a modifica, completa, republica, abroga sau suspenda un act normativ înainte de intrarea lui în vigoare, astfel de intervenţii legislative vor intra în vigoare odată cu actul de bază sau ulterior acestuia.
                 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE ,                                   SECRETAR,
           Sergiu ANDON                                    George BĂEŞU
      Consilier,

      Cecilia Păduroiu

